OBH 1695/2000.
Az állampolgári jogok országgyűlési biztosa általános helyettesének jelentése
Ügyintéző: Dr. Gáspárné dr. Pere Katalin

Az eljárás megindulása:

Meghatalmazott ügyvéd beadványában azt kifogásolta, hogy ügyfele, aki 1999. december 2-án az Országos Orvosszakértői Intézet Orvosi Bizottsága előtt vizsgálaton esett át, a vizsgálat eredményéről csak tájékoztatást kapott és nem közigazgatási határozatot.

Érintett alkotmányos jogok:
Jogorvoslathoz való jog [Alkotmány 57. § (5) bekezdése]

Alkalmazott jogszabályok:
- A társadalombiztosítási nyugellátásról szóló 1997. évi LXXXI. törvény (Tny.)
- 8/1983. (VI.29.) EüM-PM együttes rendelet a megváltozott munkaképességű dolgozók foglalkoztatásáról és szociális ellátásáról

Megállapított tényállás:

A panaszolt ügyben az igénylő részére a B-1222365/94/10. számú 1995. február 3-án kelt határozatával a Fővárosi és Pest Megyei Nyugdíjbiztosítási Igazgatóság 1994. október 4-től rendszeres szociális járadékot állapított meg, melyet a Nyugdíjfolyósító Igazgatóság 707-67032-4 törzsszámon folyósít. Az orvosi bizottság a jogosult munkaképesség-csökkenésének időnkénti felülvizsgálatát írta elő. A fentieknek megfelelően 1999. december 2-án is soros felülvizsgálatra került sor. A vizsgálat eredményéről szól a 2000. január 27-én kelt tájékoztató, mely szerint a jogosult egészségi állapotában változás nem következett be, a korábbi felülvizsgálat óta a rendszeres szociális járadékra továbbra is változatlan összegben jogosult. Legközelebbi felülvizsgálata 2004. december hónapban esedékes. 
A panaszolt ügyben tehát 1999. december 2-án soros felülvizsgálat történt, nem új igény elbírálása, a vizsgálat továbbra is 50 százalékos munkaképesség-csökkenést állapított meg.

A Fővárosi és Pest Megyei Nyugdíjbiztosítási Igazgatóság Nyugdíj Jogorvoslati Ügyek Önálló Osztálya az ügyfél megkeresésére válaszolva a 12-06092/1998/0020. számú 2000. március 8-án kelt levelében tájékoztatást adott arról, hogy rokkantság címén újabb felülvizsgálatra kerülhet sor, ha háziorvosa, kezelőorvosa által igazolt állapotrosszabbodási kérelmet, illetve rokkantsági nyugdíj igényt nyújt be. Ezt az igényt a Tny. 65. §-a előírásának megfelelően határozattal kell elbírálni. A Nyugdíjbiztosítási Igazgatóság információja szerint új igény nem érkezett.

A vizsgálat eredményeként alkotmányos jogokkal összefüggésben visszásságot nem állapítottam meg. A vizsgálatot lezártnak tekintem.

Budapest, 2000. április 28.

Dr. Polt Péter